**גרגורי קית' "גרג" מונרו הבן** (באנגלית: **Gregory Keith "Greg" Monroe, Jr**; נולד ב-4 ביוני 1990) הוא כדורסלן אמריקאי, המשחק בעמדות הסנטר והפאוור פורוורד במינסוטה טימברוולבס מליגת ה-NBA.

ראשית חייו
----------

מונרו נולד בהארווי, לואיזיאנה וגדל בניו אורלינס. כשהיה תלמיד תיכון פגע בעירו הוריקן קתרינה והוא נמלט עם אימו ואחותו ליוסטון. דודו, נורמן דיקסון, שיחק פוטבול באוניברסיטת בריגהאם יאנג.

כתלמיד שיחק מונרו בקבוצת הכדורסל של בית הספר התיכון "הלן קוקס" המקומי. בשנת הלימודים השלישית שלו, נבחר מונרו למר הכדורסל של לואיזיאנה וכשחקן השנה בתיכונים בלואיזיאנה מטעם גייטורייד, הן בעונתו השלישית והן בעונתו הרביעית. בעונת הסיניור שלו רשם ממוצעים של 21.0 נקודות ו-14.0 ריבאונדים והוזמן להשתתף במשחק מקדונלד'ס אול-אמריקן.

### קריירת מכללות

עם סיום לימודיו התיכוניים נרשם מונרו לאוניברסיטת ג'ורג'טאון בה החל ללמוד ולשחק במדי קבוצת הכדורסל המתמודדת בליגת ביג איסט של ה-NCAA. כבר כפרשמן היה מונרו לאחד השחקנים הבולטים בקבוצתו. הוא היה הקלעי השני בטיבו באוניברסיטה לאורך העונה עם 12.7 נקודות והמוסר השני עם 2.5 אסיסטים, הוביל את הקבוצה עם 6.5 ריבנאונדים ו-1.5 חסימות ואף היה החוטף המצטיין של ג'ורג'טאון עם 1.8 חטיפות למשחק, ובסיום העונה נבחר לפרשמן המצטיין של ליגת הביג איסט.

בעונת הסופומור שלו, עונת 2009/2010, הראה מונרו שיפור גדול במשחקו. הוא קלע בממוצע לאורך העונה 16.1 נקודות, לקח 9.6 ריבאונדים, שהציבו אותו במקום השלישי בליגת הביג איסט כולה, והוסיף 3.8 אסיסטים למשחק. מונרו, שביסס את מעמדו כאחד הסנטרים הטובים ביותר בליגת המכללות, הוביל את ג'ורג'טאון עד לגמר הביג איסט, בו הפסידה האוניברסיטה.

קריירת ה-NBA
------------

### דטרויט פיסטונס

לאחר שנתיים במכללות העמיד עצמו מונרו לבחירה בדראפט ה-NBA, ונבחר בבחירה השביעית על ידי דטרויט פיסטונס. לאחר בחירתו המשיך מונרו לשחק עם המספר 10, איתו שיחק בג'ורג'טאון, ובו שיחק בדטרויט דניס רודמן. במהלך עונת הרוקי של מונרו, הוחלט בדטרויט כי כאות הערכה לרודמן, לא יורשו בעתיד יותר שחקנים ללבוש מספר זה. מונרו פנה לרודמן בבקשה לשמור על המספר, וקיבל את ברכתו.

בעונתו הראשונה בליגה החל מונרו להשתלב ברוטציה של הקבוצה, ועלה בחמישייה הפותחת ב-48 מ-80 המשחקים בהם שותף. הוא רשם 9.4 נקודות ב-27.8 דקות, והיה קוטף הריבאונדים המצטיין של הקבוצה עם 7.5, והחוטף המצטיין עם 1.2 למשחק ובסיום העונה נבחר לחמישיית הרוקיז השנייה. עם מונרו הצליחה הקבוצה להשתפר אך במעט, ושיפרה את מאזנה מ-27 ניצחונות בעונה שטרם הגעתו, ל-30 ניצחונות, ולא הצליחה להעפיל למשחקי הפלייאוף.

בעונה הבאה, עונת 2011/2012, שהייתה עונה מקוצרת בשל שביתת השחקנים, פתח מונרו בחמישייה בכל 66 משחקי העונה הסדירה. הוא הפך לקלעי המוביל של דטרויט כשקלע 15.4 נקודות למשחק, הוריד 9.7 ריבאונדים וחטף 1.3 כדורים למשחק. על אף מאמציו, ניצחה קבוצתו ב-25 משחקים בלבד, הפסידה ב-41 משחקים ולא הצליחה לעפיל למשחקי הפלייאוף שנית.

בפתיחת עונת עונת 2012/2013 המשיך להראות מונרו יכולת טובה ואף רשם טריפל דאבל ראשון בקריירה, כשקלע 21 נקודות, קטף 12 ריבאונדים ומסר 11 אסיסטים במשחק, אך דטרויט פתחה את העונה עם שמונה הפסדים רצופים, פתיחת העונה הגרועה בתולדות המועדון. לקראת עונת 2013/2014 החתימה דטרויט את ג'וש סמית' המשחק גם הוא בעמדות הפנים. שילובו של סמית' לצידם של מונרו ואנדרה דראמונד לא היה מוצלח, ודטרויט כשלה בניסיונה להעפיל למשחקי הפלייאוף.

### מילווקי באקס

לקראת עונת 2015/2016 חתם על חוזה לשלוש עונות במילווקי באקס, עבור כ-50 מיליון דולר. בעונתו השנייה במילווקי הוצא מהחמישייה הפותחת והפך לשחקן ספסל קבוע.

### פיניקס סאנס

בנובמבר 2017, לאחר חמישה משחקים בעונת 2017/2018, הועבר בטרייד לפיניקס סאנס בתמורה לאריק בלדסו. לאחר 20 משחקים בפיניקס, בהם קלע 11.3 נקודות בממוצע למשחק, שוחרר מונרו מהקבוצה.

### בוסטון סלטיקס

ב-8 בפברואר 2018 חתם על חוזה בבוסטון סלטיקס עד לסיום העונה. בפלייאוף 2018 העפיל עם הסלטיקס לגמר האזור המזרחי, בו הודחה הקבוצה על ידי קליבלנד קאבלירס בתוצאה 3–4.

### טורונטו ראפטורס

באוגוסט 2018 חתם על חוזה לעונה אחת בטורונטו ראפטורס. בפברואר 2019 נשלח בטרייד לברוקלין נטס, אשר מיד ניפתה אותו מהסגל.

### החזרה לבוסטון

במרץ 2019 חתם מונרו על חוזה לעשרה ימים בבוסטון סלטיקס, והשתתף בשני משחקנים במדיה בטרם שוחרר מהקבוצה.

### פילדלפיה 76'

ב-4 באפריל 2019 חתם על חוזה בפילדלפיה 76' עד לסיום עונת 2018/2019.

### באיירן מינכן

ב-25 ביולי 2019 חתם מונרו על חוזה לעונה אחת בבאיירן מינכן מהבונדסליגה ומהיורוליג.

### חימקי מוסקבה

ב-30 ביולי 2020 חתם מונרו בחימקי מוסקבה מליגת ה-VTB ומהיורוליג. ב-11 בנובמבר נבחר מונרו לשחקן השבוע בליגה, לאחר שקלע 28 נקודות ולקח 10 כדורים חוזרים בניצחון 78–86 על צסק"א מוסקבה. ב-23 בינואר 2021 ביטלה חימקי את חוזהו, ומונרו שוחרר מהקבוצה.

### קפיטל סיטי גו-גו

ב-5 בנובמבר 2021 חתם מונרו בקפיטל סיטי גו-גו מליגת הפיתוח של ה-NBA, והעמיד ממוצעים של 10.4 נקודות ו-8.8 כדורים חוזרים למשחק.

### מינסוטה טימברוולבס

ב-27 בדצמבר 2021 חתם מונרו על חוזה לעשרה ימים במינסוטה טימברוולבס מליגת ה-NBA.

### וושינגטו וידארדס

ב-6 בינואר 2022 חתם מונרו על חוזה לעשרה ימים בוושינגטון ויזארדס.

### חזרה למילווקי

ב-5 בפברואר 2022 חזר למילווקי באקס וחתם לעשרה ימים. 

### יוטה ומינסוטה

ב-28 במרץ 2022 חתם ביוטה ג'אז על חוזה לעשרה ימים. 

ב-8 באפריל 2022 חזר למינסוטה טימברוולבס וחתם עד לסוף העונה.

סטטיסטיקות קריירה ב-NBA
-----------------------

* נכון לסוף עונת 2018/2019.‏

### בעונה הסדירה

| עונה | קבוצה | משחקים | חמישייה | דקות | אחוזים מהשדה | אחוזים משלוש | אחוזים מהקו | ריבאונדים | אסיסטים | חטיפות | חסימות | נקודות |
| --- | --- | --- | --- | --- | --- | --- | --- | --- | --- | --- | --- | --- |
| 2010/2011 | דטרויט | 80 | 48 | 27.8 | 0.551 | 0.000 | 0.622 | 7.5 | 1.3 | 1.2 | 0.6 | 9.4 |
| 2011/2012 | דטרויט | 66 | 66 | 31.5 | 0.521 | 0.000 | 0.739 | 9.7 | 2.3 | **1.3** | 0.7 | 15.4 |
| 2012/2013 | דטרויט | 81 | 81 | **33.2** | 0.486 | 0.000 | 0.689 | 9.6 | **3.5** | **1.3** | 0.7 | **16.0** |
| 2013/2014 | דטרויט | **82** | **82** | 32.8 | 0.497 | 0.000 | 0.657 | 9.3 | 2.1 | 1.1 | 0.6 | 15.2 |
| 2014/2015 | דטרויט | 69 | 57 | 31.0 | 0.496 | 0.000 | 0.750 | **10.2** | 2.1 | 1.1 | 0.5 | 15.9 |
| 2015/2016 | מילווקי | 79 | 67 | 29.3 | 0.522 | 0.000 | 0.740 | 8.8 | 2.3 | 0.9 | **0.8** | 15.3 |
| 2016/2017 | מילווקי | 81 | 0 | 22.5 | 0.533 | 0.000 | 0.741 | 6.6 | 2.3 | 1.1 | 0.5 | 11.7 |
| 2017/2018 | מילווקי | 5 | 0 | 15.8 | 0.485 | 0.000 | 0.500 | 5.0 | 1.0 | 0.0 | 0.0 | 6.8 |
| פיניקס | 20 | 14 | 23.3 | 0.626 | 0.000 | 0.674 | 8.0 | 2.5 | 0.8 | 0.3 | 11.3 |
| בוסטון | 26 | 0 | 19.1 | 0.530 | 0.000 | 0.797 | 6.3 | 2.3 | 1.1 | 0.7 | 10.2 |
| 2018/2019 | טורונטו | 38 | 2 | 11.1 | 0.460 | 0.000 | 0.574 | 4.1 | 0.4 | 0.3 | 0.2 | 4.8 |
| בוסטון | 2 | 0 | 2.5 | 0.600 | 0.000 | 0.000 | 1.5 | 0.5 | 0.0 | 0.0 | 3.0 |
| פילדלפיה | 3 | 0 | 17.3 | **0.653** | **1.000** | **0.909** | 4.3 | 2.3 | 0.3 | 0.0 | 13.7 |
| **קריירה** |  | 632 | 417 | 27.7 | 0.514 | 0.059 | 0.704 | 8.3 | 2.1 | 1.1 | 0.6 | 13.2 |

### בפלייאוף

| עונה | קבוצה | משחקים | חמישייה | דקות | אחוזים מהשדה | אחוזים משלוש | אחוזים מהקו | ריבאונדים | אסיסטים | חטיפות | חסימות | נקודות |
| --- | --- | --- | --- | --- | --- | --- | --- | --- | --- | --- | --- | --- |
| 2017 | מילווקי | 6 | 0 | **23.5** | **0.529** | 0.000 | **0.833** | **7.3** | **1.7** | **1.3** | **0.5** | **13.2** |
| 2018 | בוסטון | **11** | 0 | 9.5 | 0.500 | 0.000 | 0.682 | 3.2 | 0.5 | 0.2 | 0.2 | 4.8 |
| 2019 | פילדלפיה | 10 | **1** | 9.0 | 0.400 | **0.250** | 0.778 | 3.1 | 0.4 | 0.5 | 0.4 | 4.0 |
| **קריירה** |  | 27 | 1 | 12.4 | 0.481 | 0.250 | 0.770 | 4.1 | 0.7 | 0.6 | 0.3 | 6.4 |

1. ↑  בשל שביתת שחקנים ב-NBA התקיימו בעונת 2011/2012 66 משחקים בלבד

קישורים חיצוניים
----------------

ויקישיתוף מדיה וקבצים בנושא **גרג מונרו** בוויקישיתוף
* גרג מונרו, ברשת החברתית אקס (טוויטר)
* פרופיל, באתר Basketball-Reference
* פרופיל, באתר Sports-Reference
* פרופיל, באתר eurobasket
* פרופיל, באתר ליגת ה-NBA
* פרופיל, באתר ESPN

הערות שוליים
------------

1. ↑  ביוגרפיה באתר NBA.com
2. 1 2  פרופיל באתר אוניברסיטת ג'ורג'טאון
3. ↑  סטטיסטיקות ליגת הביג איסט 2009/2010
4. ↑  סטטיסטיקות אוניברסיטת ג'ורג'טאון 2009/2010
5. ↑  אהוד בסיס, תקופת המבחנים: הטירוף מגיע למכללות, באתר ynet
6. ↑  Dennis Rodman: Dennis Rodman Gives Pistons' No. 10 Greg Monroe His Blessing
7. ↑  שגיא רפאל, טופ 10: רוחות של שינוי, באתר nrg
8. ↑  ערן סורוקה, NBA: מיאמי הפסידה לקליפרס, דטרויט ניצחה, באתר nrg
9. ↑  מונרו מסכם על חוזה במילווקי, באתר ESPN,‏ 3 ביולי 2015
10. ↑  פיניקס מצרפת את מונרו, באתר הקבוצה, 7 בנובמבר 2017
11. ↑  פיניקס משחררת את מונרו, באתר הקבוצה, 1 בפברואר 2018
12. ↑  מונרו חותם על חוזה בבוסטון, באתר הקבוצה, 8 בפברואר 2018
13. ↑  מונרו חותם על חוזה בטורונטו, באתר הקבוצה, 10 באוגוסט 2018
14. ↑  ברוקלין משלימה טרייד עם טורונטו, באתר הקבוצה, 7 בפברואר 2019
15. ↑  בוסטון משחררת את מונרו, באתר USA Today,‏ 3 באפריל 2019
16. ↑  מונרו חותם על חוזה בפילדלפיה, באתר הקבוצה, 4 באפריל 2019
17. ↑  הפתעה: גרג מונרו חתם בבאיירן מינכן, באתר וואלה!‏, 25 ביולי 2019
18. ↑  אבי סגל, חימקי החתימה את גרג מונרו, באתר ישראל היום, 30 ביולי 2020
19. ↑  מישהו מחפש גבוה? מונרו וירבקו שוחררו מחימקי, באתר ynet‏, 23 בינואר 2021
20. ↑  Go-Go add NBA veteran Greg Monroe, *NBA.com*. 7 November 2021
21. ↑  Minnesota Timberwolves signee Greg Monroe becomes record 541st player to play in NBA this season, *ESPN*. 28 December 2021
22. ↑  Wizards sign Greg Monroe to 10-day contract, *NBA.com*. 6 January 2022
23. ↑  Greg Monroe career stats NBA.com
24. ↑  הדקות, הריבאונדים, האסיסטים, החטיפות, החסימות והנקודות הם בממוצע למשחק.